Christen Staphensøn Bang
Store norske leksikon,Religion og filosofi,Religioner og livssyn,Kristendom,Den norske kirke
Christen Staphensøn Bang var en norsk prest og forfatter, muligens født i Oslo. Han er mest kjent for å ha fått den danske boktrykker Thyge Nielsen til å etablere seg i Christiania, og denne grunnla Norges første trykkeri.
Karriere I 1612 tok han baccalaurgraden ved Universitetet i København og ble i 1614 ordinert i St. Hallvards kirke i Oslo. Han var kapellan i Solum ved Skien fra 1614 til 1621 og sokneprest i Romedal på Hedmarken fra 1621–55. Han flyttet til Christiania hvor han eide sin egen gård. I 1660-årene overdro han sine midler til kjøpmann Torkel Olsen Sorknes, som var gift med brordatteren. Som gjenytelse skulle Sorknes yte kost og tjenerskap. Bang døde i Christiania i 1678.Som prest la han seg opp en betydelig formue knyttet til jordeiendommer, og en periode var han forpakter av kongetidenden, noe som også gav ham egen fortjeneste. I 1649 opprettet han et legat for fattige i Romedal. Forfatterskap I tillegg til prestegjerningen var Bang en meget produktiv forfatter, særlig i 1650-årene. Han skrev blant annet Christianiæ Stads Bescrifuelse (1651), i det vesentlige et oppbyggelsesskrift. Hans hovedverk er Postilla catechetica (1650–1665) i åtte tykke bind, en forklaring til Luthers katekisme. Trykkingen ble besørget av boktrykker Tyge Nielssøn, som for øvrig med Bangs medvirkning hadde etablert seg i Christiania en tid før. Bang hevdet for øvrig å ha brukt 6 000 riksdaler av egen lomme til utgivelsen av den bindsterke katekismeforklaringen. Bang regnes som en typisk representant for den litterære barokkstil. Les mer i Store norske leksikon Christen Staphensøn Bang i Norsk biografisk leksikon Den norske kirke Kristendommens historie i Norge Litteratur Amundsen, Arne Bugge: «Pastoral Ideals and Public Sphere in Christiania (Oslo) in the Seventeenth Century», Sivert Angel et al. (ed.): Were We Ever Protestants? Essays in Honour of Tarald Rasmussen, 2019, s. 219-242. Brodahl, Joh. E.: «Prestekunstnere i Norge paa 1600-tallet», Norvegia Sacra, 1926, s. 15-24. Ehrencron-Müller, H.: Forfatterlexikon [...], B. 1, 1924 Myre, Olav: Presten og trykkeren, 1943-45, 2 b.